Minister belê dringende vergadering oor paroolstelselArgieffoto Ronald Lamola, minister van justisie, het Dinsdag ŉ dringende vergadering met hooggeplaastes van die departement van korrektiewe dienste en die Wes-Kaapse paroolraad byeengeroep. Dit volg nadat twee verdagtes in twee moorde op Wes-Kaapse kinders ten tyde van dié onlangse misdade op parool uit was. Lamola sê in ŉ verklaring hy is nes talle ander Suid-Afrikaners bekommerd oor die doeltreffendheid van die land se paroolstelsel te midde van die moorde. Die minister wil leemtes in die paroolstelsel gedurende ŉ tweedaagse vergadering oopvlek. Die vergadering begin Woensdag by die Goodwood-gevangenis in Kaapstad. Luidens die verklaring sal gevalle waar parool in die afgelope boekjaar in die Wes-Kaap toegestaan is, gedurende dié vergadering nagegaan word om te bepaal of aan die vereistes en prosedures van die Wet op Korrektiewe Dienste voldoen is. Reagan Gertse (Foto: Twitter) Maroela Media het vroeër berig Jakobus Petoors (58) het Dinsdag in die landdroshof in Tulbagh verskyn in verband met die moord op die agtjarige Reagan Gertse. Die kind se liggaam is Sondag tussen die bosse naby ŉ rivieroewer in die dorp gevind. Hy is na bewering verkrag voordat hy om die lewe gebring is. Petoors is familie van die oorledene se pa en het ten tyde van die moord by Reagan se pa se ouers, enkele huise van Reagan se ouerhuis in ŉ informele nedersetting, gewoon sedert hy in November verlede jaar op parool vrygelaat is. Moehydien Pangaker (54), die beweerde moordenaar van die 8-jarige Tazné van Wyk wie se liggaam twee weke gelede gevind is, was óók uit op parool.